**Markas Šilkūnas – „Champions of the Future Academy“ čempionas**

Iš Jungtinių Arabų Emyratų Lietuvos automobilių sporto bendruomenę pasiekė nuostabi žinia – 16-metis Markas Šilkūnas tapo kartingo „Champions of the Future Academy“ serijos laimėtoju. Prieš metus Markas šiose varžybose užėmė antrą vietą, o šiemet nugalėtojo vardą užsitikrino net anksčiau laiko.

Čempionate, kurį sudarė šeši etapai, dalyvavo 56 sportininkai iš 31 šalies. Čempionatas užtikrina visiškai lygią kovą – visi lenktyniauja identiškais kartingais, o jų varikliai po kiekvienos lenktynių dienos skirstomi atsitiktine tvarka. Taip užtikrinama, kad nugalėtojas tampa ne tas, kuris lenktyniauja geriausia technika, o tas, kuris turi didžiausią talentą.

Jau paskutiniame lenktynių serijos etape Al Forsano Jungtiniuose Arabų Emyratuose trasoje Markas lenktyniavo, turėdamas pakankamai didelę taškų persvarą. Prieš savaitę, varžybose Al Aino trasoje, Markas laimėjo vieną finalinį važiavimą, o kitame užėmė antrą vietą: finišo tiesiojoje kylanti automobilių sporto žvaigždė konkurentui pralaimėjo vos 0,001 sek.

OK-N klasėje, pasak lenktynininko tėčio Mindaugo Šilkūno, sezono finiše didesnės intrigos nebuvo: Marko tempas stabiliai buvo geriausias. Jis laimėjo pirmąjį paskutinio etapo finalą, o apie lietuvio potencialą kalba tas faktas, kad lietuvis tapo ir abiejų antro finalo atrankos važiavimų laimėtoju, nors startavo iš ketvirtos vietos.

„Markas buvo labai greitas, tačiau teisėjai anuliavo jo greičiausio kvalifikacijos rato rezultatą – ratu užvažiavęs ant trasos ribą žyminčios linijos ir taip Markas formaliai pažeidė taisykles, todėl smuktelėjo į ketvirtą vietą. Atrankos važiavimuose teko kovoti su trimis labai pajėgiais varžovais, kurie startavo prieš jį. Tačiau šiemet jis tikrai buvo greičiausias – aplenkti konkurentus atrankose Markas sugebėjo ir paskutiniame „Champions of the Future Academy“ finale startavo iš pirmos vietos,“ – pasakoja Mindaugas.

Šį kartą atitrūkti nuo varžovų nepavyko. Antra vertus – kalbėti apie atotrūkį, kai svarbios tūkstantosios sekundės dalys, yra labai sudėtinga. Bet iki priešpaskutinio, 16-o, lenktynių rato Markas sėkmingai gynė lyderio poziciją. Jam įkandin važiavo du Šveicarijos atstovai – Chiara Battig ir Danas Allemannas bei britas Zacas Greenas. Būtent Zacas viename iš posūkių pabandė iš pirmos vietos „stumtelėti“ Marką, o šia vyrukų dvikova pasinaudojo šveicarė Chiara Battig. Ji atsidūrė rikiuotės priekyje ir pirmos vietos jau nebepaleido. Antras Al Forsano kartodrome šį sykį finišavo britas, trečias – D. Allemannas, o Markui atiteko 4-oji vieta.

Tačiau jis iš viso per sezoną pelnė 696 taškus ir antrą vietą užėmusį konkurentą aplenkė net 149 taškais. 6 etapų lenktynėse trečioji vieta atiteko Lenkijos sportininkui Wojciechui Wodai (463 taškai).

Beje, paskutiniame „Champions of the Future Academy“ etape šauniai pasirodė ir jaunesnioji Marko sesuo Vanesa: ji užėmė 8-ą vietą. Vanesa Šilkūnaitė sezono viduryje persėdo į kitą kartingo klasę, todėl per tris etapus pelnė 168 taškus ir galutinėje rikiuotėje užėmė 11-ą vietą.

Priminsime, kad lapkritį Markas Šilkūnas pasirašė sutartį su Šveicarijos „Jenzer Motorsport“ komanda. Markas planuoja kitą sezoną lenktyniauti F4 klasėje „Formula Winter Series“ lenktynėse (numatyti 5 etapai – Portugalijos Eštorilo ir Portimao trasose bei Ispanijos Valensijos, Aragono bei Barselonos trasose) ir 6 etapų FIA F4 Centrinės Europos lenktynių serijoje: etapai nuo balandžio iki spalio vyks geriausiose Austrijos, Čekijos, Slovakijos ir Vengrijos trasose. Be to, 16-metis lenktynininkas ketina BMW automobiliu startuoti ir žiedinėse lenktynėse Baltijos šalyse.